അഫ്ഗാനില്നിന്ന് അഭയാര്ഥികള് അതിര്ത്തികളിലേക്ക് കാബൂള്: യുഎസ് സൈന്യം മടങ്ങിയതോടെ രാജ്യത്തുനിന്നു രക്ഷപ്പെടാനാഗ്രഹിക്കുന്ന അഫ്ഗാനികള് അതിര്ത്തികളിലേക്കു നീങ്ങുന്നു. യുഎസ് സൈന്യം ചൊവ്വാഴ്ച പുലര്ച്ചെ മടങ്ങിയതോടെ കാബൂള് വിമാനത്താവളം വഴി രക്ഷപ്പെടാനുള്ള സാധ്യത ഇല്ലാതായി. പാക്കിസ്ഥാന്, ഇറാന് അതിര്ത്തിയിലേക്ക് ആയിരക്കണക്കിനുപേര് നീങ്ങുന്നതായാണ് റിപ്പോര്ട്ട്. പാക്കിസ്ഥാനിലേക്കുള്ള പ്രധാന കവാടമായ തുര്ഖാമില് അഫ്ഗാനികള് കാത്തുനില്ക്കുന്നതായി പാക് വൃത്തങ്ങള് പറഞ്ഞു. ഇറാനുമായുള്ള ഇസ്ലാം ഖ്വാല അതിര്ത്തിയിലും ജനം തന്പടിച്ചിട്ടുണ്ട്. തുര്ക്ക്മെനിസ്ഥാന്, താജിക്കിസ്ഥാന് അതിര്ത്തികള് വഴിയും രക്ഷപ്പെടാനുള്ള ശ്രമം അഫ്ഗാനികള് നടത്തുന്നു. അഫ്ഗാനിസ്ഥാന് വിടാന് ആഗ്രഹിക്കുന്നവര്ക്കു സുരക്ഷിതയാത്ര അനുവദിക്കണമെന്നു താലിബാനോട് യുഎന് രക്ഷാസമിതി ആവശ്യപ്പെട്ടിട്ടുണ്ട്. മുന് സര്ക്കാരിനൊപ്പം പ്രവര്ത്തിച്ചവര്ക്കു പൊതുമാപ്പു പ്രഖ്യാപിച്ചിട്ടുള്ള താലിബാന്, എല്ലാ അഫ്ഗാന് പൗരന്മാരും മടങ്ങിവന്ന് രാജ്യത്തെ പുനര്നിര്മിക്കുന്നതില് പങ്കുവഹിക്കണമെന്നാണ് ആവശ്യപ്പെട്ടിരിക്കുന്നത്.